钦定古今图书集成/明伦汇编/交谊典/第066卷 > 《上太常房博士启》前人
## 钦定古今图书集成/明伦汇编/交谊典/第066卷 > 《上太常房博士启》前人

某启。某前月二十五日，以所著《谗书》一通上献。近见
某官某乙，伏承博士曲垂题品，俯及孤危。闻孙阳以
一顾之恩，骐骥不为驽马；宣父以一言之重，夷齐不
作饿夫。苟吾道之未忘，谅斯人而何远。某也爇薪就
学，阅市成功，偶不自量，因思妄动。舍五湖之高蹈，事
九陌之穷游，为良工不度之才，为要路不容之物。所
以嵇康奏乐，忿魑魅以争光；刘二营生，柰鬼神之相
笑。那官不幸，一至于斯。恭惟咸通之初，大中之末，故
荆南余正字，以博士为轩镜庖刀；今渭北徐端公，以
博士为灵著《神蔡》。但言薄伎，合在殊私。其后某则困
踬于龙津，博士则徊翔于鸳侣。虽心祈自祷，不忘斯
须；而天上人间，凭何讯问。宁知此日，属在明思。岂一
旅人之遭遇有时，而二作者之语言斯中。永为负荷，
适足忧惭。况复风讹俗败之初，辙乱旗靡之际。讲学
则卫刀削树，论文则嬴火烧人。家家无相保之心，处
处有自媒之口。而博士独持大斾，高坐危城。招既散
之师徒，复已亡之土地。顾兹隆替，尤属尊严。某也虽
赋命以多奇，或因人而成事。愿将所贽，以贺明时。谨
启。